Christina Olumeko (ALT), 2025-02-20:
Tak for ordet, og tak for en rigtig god debat med mange gode taler, og særlig også talen fra fru Lisbeth Bech-Nielsen fra SF var noget af en brandtale, synes jeg.
Det synes jeg var rigtig fedt.
Jeg bliver altid så glad, når vi skal diskutere borgerforslag her i Folketingssalen.
Idéen om borgerforslag er jo Alternativets lille baby, og vi er så glade for, at det lykkedes os at få flertal tilbage i 2017 for, at vi skulle indføre borgerforslag i Folketinget.
Det har nemlig givet anledning til, at borgerne kan påvirke den politiske dagsorden her i Folketinget med mange væsentlige temaer, og det gælder også borgerforslaget her i dag, som adresserer en meget reel bekymring, nemlig børn og unges trivsel i en digital tidsalder.
Sociale medier fylder meget i vores liv, ikke mindst i vores børn og unges liv, og platformene former vores adfærd, påvirker vores mentale helbred og skaber i rigtig mange tilfælde desværre afhængighed gennem målrettede, personaliserede algoritmer.
Forældrenes bekymringer er berettigede.
Vi ser mange børn og unge, der kæmper med søvnproblemer, koncentrationsbesvær og social isolation, som efter alt at dømme kan kobles til de algoritmer, som techgiganternes sociale medier bevidst implementerer.
Derfor anerkender Alternativet den alvorlige problemstilling, som borgerforslaget rejser.
Men vi mener samtidig heller ikke, som andre partier har været inde på, at et totalforbud er løsningen.
Vi løser ikke udfordringerne ved at forbyde adgangen til sociale medier.
Vi er bekymret for, at vi i stedet for risikerer at skubbe problemerne over på andre platforme, der måske er mindre regulerede og sværere at kontrollere.
Vi er også bekymret for, at vi risikerer et forbud, der reelt ikke kan håndhæves, ligesom det er tilfældet med den nuværende aldersgrænse, fordi det endnu ikke er muligt at lave en effektiv aldersverifikation, der beskytter personoplysninger.
Med et forbud er vi også bekymret for, at vi risikerer at skabe social isolation, for de sociale medier er det primære sociale netværk for mange børn og unge.
Vi vil gerne undgå at skabe et A- og B-hold mellem de børn, der kan omgå forbuddet, og dem, der ikke kan.
Når det så er sagt, kan vi gøre noget.
På den mere kedelige side, som andre partier har nævnt, kan vi jo blive bedre til at implementere og håndhæve DSA-forordningen.
Men på den anden side er vi i Alternativet faktisk enige i nogle af de forslag, som forslagsstillerne også nævner i beslutningsforslaget.
Der er det, der handler om, at børn og unge og forældre skal have stærkere værktøjer til at styre skærmbrugen, eksempelvis med krav om obligatoriske børneindstillinger med skærmtidsbegrænsninger, børnevenligt indhold og algoritmer, der ikke er afhængighedsskabende.
Det støtter vi op om i Alternativet.
Det er gode idéer.
Som vi også har hørt tidligere i debatten, er der en digital tegnebog med et digitalt integrationsbevis på vej i EU, og det kan bruges som aldersverifikation; det er forventningen.
Så vidt jeg kan forstå, kommer det i 2027, dvs. om 2 år.
Forhåbentlig vil det være muligt at implementere nogle af de tiltag, jeg lige nævnte her, og så er spørgsmålet, om vi skal gå enegang i Danmark, eller om vi skal vente på, at EU implementerer det.
Der vil jeg gerne sige med forsigtighed herfra, at vi sådan set er åbne over for det, SF nævnte.
Der er det med procesrisiko, og måske kan man også bruge den kattelem, der er i DSA, med legitim interesse.
Sidst vil jeg gerne sige, at regulering, gennemsigtighed og fælles europæiske tiltag ikke er den eneste vej frem.
Vi er også der, hvor vi har brug for europæisk baserede sociale platforme, måske ikke så meget af hensyn til børn og unge og voksne, fordi de er afhængige, men jo også af hensyn til vores demokrati, som i de her år er truet af kinesiske og amerikanske platforme.
Der er ingen vej uden om digital suverænitet, hvis vi skal tage ansvar for vores digitale fremtid.
Til sidst vil jeg bare gerne igen sige, at vi i Alternativet deler intentionen bag det her forslag.
Mange tak til de borgere, der har taget sig tid til at skrive forslaget og underskrevet det.
Tak for debatten, og tak for ordet.